Í heimi laxveiðimanna er það jafnan frétt þegar stórar og fengsælar laxveiðiár fara í útboð . Veiðifélag Þverár í Borgarfirði hefur nú ákveðið að óska eftir tilboðum í veiðirétt á vatnasvæðinu en í því eru Þverá og Kjarará ásamt Litlu Þverá . Óskað er tilboða í allt vatnasvæðið . Núverandi leigutaki er Sporður ehf , en samningur félagsins rennur út í lok veiðitíma sumarið 2012 . Sporður hefur haft ána á leigu sl. 25 ár . Veiðifélagið lítur svo á að hver sá sem hreppir hnossið þurfi að vita af því með góðum fyrirvara þannig að sölustarfsemi geti hafist í tæka tíð . Því var útboðið auglýst um síðustu mánaðamót og stefnt að því að opna tilboð 1. nóvember . Það er LEX lögmannsstofa sem sér um afhendingu allra gagna og framkvæmd útboðsins fyrir veiðifélagið . Að sögn Kristjáns F Axelssonar formanns stjórnar Veiðifélags Þverár höfðu sjö aðilar sótt útboðsgögn síðasta föstudag . Bendir það til mikils áhuga fyrir ánni . Á vef Landssambands veiðifélaga segir að allt frá hruninu 2008 hafi verð veiðileyfa hækkað mun minna en sem nemur almennum vísitöluhækkunum . Nú í sumar hafi þó eftirspurn eftir veiðileyfum vaxið og án efa bíði mörg veiðifélög spennt eftir niðurstöðum þessa útboðs á Þverá . Það kunni að gefa tóninn um verðbreytingar á næstunni .